Ügygazda a Központban: KTDF

|  |  |  |  |
| --- | --- | --- | --- |
| **MAGYARORSZÁG FŐKONZULÁTUSA, SÃO PAULO**  **A TéT szakdiplomata éves beszámolója**  **2023. június – 2024. június** | | | |
| **Készítette:** | **Morován Júlia, TéT szakdiplomata** | | |
| **Beszámoló véglegesítésének időpontja:** | 2024. | június | 11. |
| 1. **Vezetői összefoglaló** | | | |
| A baloldali Luiz Inácio Lula da Silva vezetésével működő kormány retorikájában nagy hangsúllyal jelenik meg a tudásipar fejlesztése. 2024-ben az előző évhez képest 20%-kal, míg a két évvel korábbi időszakhoz képest kb. 70%-kal emelkedett a legfontosabb kutatás-fejlesztési célú finanszírozási eszköz, a Nemzeti Tudományos és Technológiai Fejlesztési Alap összege. Az alap többek között Brazília négyes biológiai biztonsági szintű laboratóriumának létrehozását, a Sirius részecskegyorsítót, a brazil többcélú reaktort, a brazil-kínai földmegfigyelő műholdat, a védelmi ipart és az élelmiszerbiztonság területét támogatja. A Tudományügyi, Technológiai és Innovációs Minisztérium intézkedései elsősorban a tanulmányi és kutatói ösztöndíjak összegének emelését, a brazil űrprogram megerősítését, az Amazonas régió fejlesztését, valamint a nők tudományban való részvételének ösztönzését célozták. A kormány a dekarbonizációs stratégiája részeként új adókedvezményekkel és támogatási rendszerrel ösztönzi a fenntartható mobilitást, míg jelenlegi iparpolitikája fókuszában a digitális átalakulás áll. Jelentős beruházások révén új bioüzemanyag-, műtrágya- és chipgyártó infrastruktúrák, valamint az egészségügyi input alapanyagok előállítására alkalmas üzemek létesültek, csökkentve az ország termelési és technológiai függőségét. Brazília a klímaválság és az erdőirtás elleni küzdelemben globális vezetőként lép fel, nemzetközi együttműködéseiben a kereskedelem mellett a tudomány és a technológia kap kiemelt figyelmet, az EU-val folytatott KFI dialógusának legfontosabb elemei pedig a digitális átállás, a zöld átmenet, valamint a biodiverzitás. A G20-csoport brazil elnöksége keretében a kormány a társadalmi integrációt és az éhezés elleni küzdelmet, valamint az energetikai átállást és a fenntartható fejlődést helyezi fókuszba.  A beszámolási időszakban a diplomata négy stratégiai területre, a magyar felsőoktatási intézmények kapcsolatépítésére, az innovatív vállalatok támogatására, a kutatás-fejlesztési kapcsolatok bővítésére, valamint a magyar tudományosság népszerűsítésére fókuszált. Brazília hét városában egy év alatt közel hatvan tudományos vonatkozású programot valósított meg és tizenhat delegáció szakmai tevékenységét támogatta. Hat alkalommal tartott előadást a hazai oktatási és kutatási lehetőségekről, szervezésében a Főkonzulátus három hallgatótoborzó eseményen standdal jelent meg, mintegy ezerkétszáz fős közönséget elérve. Összesen tizenhat innovatív vállalat brazíliai törekvéseit támogatta, melynek eredményként egy vállalat brazíliai irodanyitás előtt áll, három cég pedig megállapodást írt alá brazil partnerével. A hazai akadémiai és kutatói igényekre reagálva tizenöt online és huszonöt jelenléti egyeztetést koordinált többek között az agráripar, az andrológia, a biotechnológia, az építőipar, a lézerfizika, a nanotechnológia, a nukleáris medicina, a technológiatranszfer, az űrkutatás, a vakcinafejlesztés és a zenetudomány terén. Tudománynépszerűsítő tevékenysége keretében tudományos kiállítást szervezett a São Pauló-i önkormányzat egyik oktatási központjában, valamint a Catavento Múzeumban, jelenleg egy magyar-brazil tudományos fotópályázat, valamint egy jubileumi Rubik-kocka eseménysorozat előkészítésén dolgozik. A helyi tudományos diaszpóra építését alumni eseménnyel és a Brazíliai Magyar Professzorok Körének találkozójával segítette. Szorosan együttműködik az Európai Unió által támogatott szervezetekkel; az Euraxess latin-amerikai képviseletével egy, az európai mobilitási és tudományos együttműködési lehetőségeket népszerűsítő előadássorozat társszervezője volt. Folyamatos erőfeszítéseket tett a 2019-ben kötött űrkutatási megállapodás tartalommal való megtöltésére, amelynek érdekében tíz egyeztetést szervezett hazai és brazil űripari szereplők között, emellett magyar standmegjelenést szervezett Latin-Amerika legnagyobb űr- és drónipari eseményén. | | | |
| 1. **A fogadó ország KFI helyzete, prioritások, intézményrendszer** | | | |
| **A számok tükrében.** Brazília 2022-es eredményéhez képest öt helyet javítva a Globális Innovációs Index 49. pozícióját foglalja el, ezzel Latin-Amerika és a Karib-térség tizennyolc gazdasága között az első, a BRICS országok között pedig a harmadik. Az ország GDP arányos KFI ráfordítása 2023-ban megközelítőleg 1,16% volt. 2023-as adatok alapján a Scopus által indexelt tudományos folyóiratokban megjelent brazil szerzős cikkek száma mintegy 82 ezer, ami a világviszonylatban 2,26%-os arány. Az Országos Iparjogvédelmi Intézethez ([INPI](https://www.gov.br/inpi/pt-br)) 2023-ban közel 28 ezer szabadalmi kérelmet nyújtottak be, 3%-kal többet, mint az azt megelőző évben. Az országban kb. 100 technológiai park, több mint 400 inkubátor és akcelerátor, valamint kb. 12.000 startup működik.  **Prioritások.** A kormányzat a legfőbb kutatás-fejlesztési irányvonalakat a Nemzeti Innovációs Stratégiában 2021-24 ([PNI](https://inovacao.mcti.gov.br/)) és a Nemzeti Tudományos, Technológiai és Innovációs Stratégiában 2023-2030 (ENCTI) rögzíti. Az említett dokumentumok a következő területek megerősítésének szükségességét hangsúlyozzák: repülés és védelem, víz, élelmiszer, biomák és biogazdaság, társadalomtudományok és az azokhoz kapcsolódó technológiák, éghajlat, digitális gazdaság és társadalom, energia, stratégiai ásványok, nukleáris energia, egészség, valamint kulcsfontosságú technológiák (convergent and enabling technologies). A Stratégia által meghatározott irányelvek mentén és az Egyesült Nemzetek Szervezetének fenntartható fejlődési céljaival összhangban önálló cselekvési tervek az alábbi témákban készültek: óceánok, biotechnológia, fenntartható mezőgazdaság, Antarktisz, biogazdaság, brazil biomák, bölcsészet és társadalomtudományok, klímavédelem, társadalmi integráció a technológia segítségével, a tudomány és a technológia népszerűsítése és terjesztése, élelmiszer és táplálkozásbiztonság, egészségügy. Brazília az agrárkutatás, a megújuló energia, az immunológia és a nanotechnológia területén figyelemre méltó eredményeket mutat fel, az űriparban, a műtrágyaiparban és a gyógyszerészeti alapanyagok előállításában pedig a teljes szuverenitás megteremtésére törekszik. A legfontosabb nemzeti, szektoriális stratégiák a Brazil Űrprogram 2022-31([PNDAE](https://www.gov.br/aeb/pt-br/programa-espacial-brasileiro/politica-organizacoes-programa-e-projetos/programa-nacional-de-atividades-espaciais)), a Nemzeti Energiaterv 2030 ([PNE](https://www.epe.gov.br/sites-pt/publicacoes-dados-abertos/publicacoes/Documents/Relat%c3%b3rio%20final%20PNE%202030.pdf)), a Nemzeti Hidrogénprogram ([PNH](https://www.gov.br/mme/pt-br/assuntos/noticias/mme-apresenta-ao-cnpe-proposta-de-diretrizes-para-o-programa-nacional-do-hidrogenio-pnh2/HidrognioRelatriodiretrizes.pdf)), a Brazil Digitális Átalakulás Stratégia 2022-26 ([E-Digital](https://www.gov.br/mcti/pt-br/acompanhe-o-mcti/transformacaodigital/arquivosestrategiadigital/e-digital_ciclo_2022-2026.pdf)), a Fejlett Anyagok Tudományos, Technológiai és Innovációs Terve ([Materiais Avançados](https://www.gov.br/mcti/pt-br/centrais-de-conteudo/publicacoes-mcti/plano-de-ciencia-tecnologia-e-inovacao-em-materiais-avancados/16-plano-de-cti-para-materiais-avancados-mcti-2022.pdf)), a Dolgok Internetének Nemzeti Terve ([IoT](https://www.gov.br/mcti/pt-br/acompanhe-o-mcti/transformacaodigital/internet-das-coisas)), a Nemzeti Mesterséges Intelligencia Stratégia 2020-23 ([EBIA](https://www.gov.br/mcti/pt-br/acompanhe-o-mcti/transformacaodigital/arquivosinteligenciaartificial/ebia-documento_referencia_4-979_2021.pdf)) és a Nemzeti Kiberbiztonsági Politika (PNCiber).  **KFI infrastruktúra.** Az elmúlt években a kormányzat jelentős erőfeszítéseket tett a kutatási infrastruktúrák és kutatás-fejlesztési projektek láthatóságnöveléséért. 2021-ben a Tudományügyi Minisztérium létrehozta az [InvestMCTI](https://invest.mcti.gov.br/en/) platformot, amelynek célja befektetés-akvirálás a minisztériumhoz kapcsolódó kutatóegységek KFI projektjeibe. Az angol nyelven is elérhető weboldal tájékoztatást nyújt a kiemelt projektekről, illetve a részvétel pénzügyi feltételeiről. 2022-ben szintén a Minisztérium égisze alatt fejlesztették ki a Nemzeti Kutatási Infrastruktúra Platformot ([PNIPE](https://pnipe.mctic.gov.br/)), amely a Brazíliában elérhető kutatási infrastruktúrákról biztosít naprakész adatokat. A digitális adatbázisban jelenleg 532 intézmény 6209 laboratóriumának és 39370 berendezésének adatai hozzáférhetőek. 2023-ban a brazil Külügyminisztérium az ország főbb [technológiai parkjainak](https://docs.google.com/spreadsheets/d/1NidFD_PEO4GkXRp7cXo3HqUk9A9zt1yk/edit#gid=1981855206), valamint [inkubátorainak](https://docs.google.com/spreadsheets/d/1RPzGX2bTjLaGUrFy5uTHEq0QnHogbiQq/edit#gid=184257849) listáját tette nyilvánosan elérhetővé, valamint a Brazil Kereskedelemfejlesztési Ügynökség ([ApexBrasil](https://apexbrasil.com.br/)) együttműködésével digitális külkereskedelem-fejlesztési platformot indított. A "Brasil Exportação" ([BraE](https://braexp.com.br/)xp) nevet viselő weboldal elsősorban a brazil mikro-, kis- és középvállalkozások külpiaci tevékenységének támogatására fókuszál, de célja a brazil cégek és kutatóintézetek innovációs együttműködéseinek ösztönzése is. A felület többek között kereskedelmi és befektetési lehetőségekről, szakvásárokról és konferenciákról, valamint a piacra lépés körülményeiről ad tájékoztatást.  Kiemelkedő kutatási infrastruktúrák: a Brazil Energia- és Anyagkutatási Központban ([CPNEM](https://cnpem.br/)) működő Szinkrotron Fénylaboratórium ([LNLS](https://lnls.cnpem.br/home/)) – és annak részeként a világ egyik legfejlettebb szinkrotron fényforrása, a [Sirius](https://lnls.cnpem.br/sirius/) –, a Nemzeti Biotudományi Laboratórium ([LNBio](https://lnbio.cnpem.br/facilities/)), a Nemzeti Megújuló Energia Laboratórium ([LNBR](https://lnbr.cnpem.br/en/)), valamint a Nemzeti Nanotechnológiai Laboratórium ([LNNano](https://lnnano.cnpem.br/)), a biodiverzitás-kutatás és a műholdas környezeti megfigyelés területére fókuszáló [SALAS-MCTI](https://salas.mcti.gov.br/) laboratórium-rendszer, Latin-Amerika legnagyobb graféngyára, az [UCS Graphene](https://www.ucsgraphene.com.br/), az űrkutatás területén működő [Alcantara Indítóbázis](file:///C:\Users\zslaszlo\AppData\Local\Microsoft\Windows\INetCache\Content.Outlook\Y72BRTR9\Centro%20de%20Lançamento%20de%20Alcântara%20-%20CLA), illetve az egészségügy területén működő [Fiocruz](https://portal.fiocruz.br/) és [Butantan Intézet](https://en.butantan.gov.br/). 2026-ig Brazíliában épül meg Latin-Amerika első maximális biológiai biztonsági besorolású laboratóriuma. Az infrastruktúra unikalitását az adja, hogy egy negyedik generációs szinkrotron fényforráshoz, a Sirius Fénylaboratóriumban működő sugárnyalábokhoz kapcsolva működik majd.  **Intézményrendszer.** A kutatás-fejlesztés és az innováció területe a Tudományügyi, Innovációs és Technológiai Minisztérium irányítása alatt áll, de területükhöz kapcsolódó KFI feladatokkal az egyes szaktárcák, valamint a szabályozó ügynökségek is foglalkoznak. A tudomány, valamint a kutatás-fejlesztés legfontosabb finanszírozó szervei a Nemzeti Tudományos és Technológiai Fejlesztési Tanács ([CNPq](https://www.gov.br/cnpq/pt-br)), a Brazil Innovációs Ügynökség ([Finep](http://www.finep.gov.br/on-international-cooperation)), a Nemzeti Tudományos és Technológiai Fejlesztési Alap ([FNDCT](http://www.finep.gov.br/a-finep-externo/fndct)), a tagállamok kutatástámogatási alapítványai (FAP), a Brazil Fejlesztési Bank ([BNDES](https://www.bndes.gov.br/SiteBNDES/bndes/bndes_en)), a Felsőoktatási Továbbképzési Központ ([CAPES](https://www.gov.br/capes/pt-br)), a Brazil Ipari Kutatás-Fejlesztési Ügynökség ([Embrapii](https://embrapii.org.br/en/areas-atuacao/)), valamint a Brazil Iparfejlesztési Ügynökség ([ABDI](https://www.abdi.com.br/)). A civilszféra meghatározó szereplői a Brazil Tudományos Akadémia ([ABC](http://www.abc.org.br/en/)), a Brazil Tudományos Haladás Társasága ([SBPC](http://portal.sbpcnet.org.br/en/)), valamint a Nemzeti Ipari Szövetség ([CNI](https://www.portaldaindustria.com.br/cni/en/)). Brazíliában léteznek ún. Tudományos és Technológiai Intézetek ([ICT](https://www.gov.br/agricultura/pt-br/assuntos/inovacao/agrohub-brasil/universidades-icts/instituicoes-de-ciencia-e-tecnologia-icts)), amelyek azt a kb. 300 állami vagy magán nonprofit szervezetet – tehát nem kizárólag felsőoktatási intézményt vagy kutatóintézetet – jelentik, amelyek – nem ritkán akadémiai és vállalati szereplőkkel együttműködve – elsősorban alap- és alkalmazott kutatást végeznek. Az egyik legfontosabb ilyen szervezet a Brazil Agrárkutató Intézet ([Embrapa](https://www.embrapa.br/)).  **Vállalati innováció, startupok.** A vállalati innováció egyik motorja a Tudományügyi Minisztérium és az Oktatási Minisztérium felügyelete alatt működő Brazil Ipari Kutatás-Fejlesztési Ügynökség ([Embrapii](https://embrapii.org.br/en/areas-atuacao/)). A szervezet állami és magán tudományos és technológiai kutatóintézetek, vállalatok, valamint felsőoktatási intézmények ipari és üzleti igényekre reagáló kutatás-fejlesztési projektjeit támogatja, elsősorban vissza nem térítendő társfinanszírozással. Négy területen (alkalmazott technológiák, biotechnológia, információs és kommunikációs technológia, anyag és kémia, mechanika és gyártás) 96 egységgel működik, minden egysége egy adott szakterület piacorientált fejlesztéseiért felel.  A közel 14 ezer induló vállalkozást számláló brazil startup szféra már 23 egyszarvú (unicorn) vállalkozás létrejöttét tette lehetővé, és 2023-ban összesen 1,9 milliárd USD értékű befektetésben részesült, ami az előző évhez képest, több mint 50%-os csökkenést jelent. A legnagyobb volumenű beruházások a fintech, az energia és a logisztikai szektorokban valósultak meg. A startup szféra legjelentősebb eseményei a Rio de Janeiró-i Web Summit, valamint a Porto Alegre városában megrendezésre kerülő South Summit. | | | |
| 1. **Bilaterális KFI kapcsolataink** | | | |
| A két ország közötti tudományos együttműködés elsősorban nem intézményesített, kutatók közötti partnerségekre épül, ezek jellemzően egy-egy szűkebb szakterületre fókuszálnak. A felsőoktatási intézmények közötti megállapodások általában az oktatói és hallgatói mobilitást, valamint a kölcsönös vendégoktatói tevékenységet célozzák. Egyre több innovatív vállalat érdeklődik a brazil piac iránt, ezek elsősorban termékeik helyi validálásában, közös kutatásokban, technológiatranszferben és viszonteladói partnerek azonosításában érdekeltek. Az EU-s és helyi pályázatokban való részvétel iránt mind az akadémiai, mind a vállalati szférából jelentős az érdeklődés, a konzorciumok formálását és a partnerkeresést támogatjuk. Az intézményesített TéT együttműködések kialakításának az NKFIH és az Embrapii közös KFI pályázata, valamint az űrkutatási megállapodás nyomán kialakítandó projektek adhatnak lendületet. | | | |
| 1. **Szerződéses kapcsolatok helyzete, megállapodások, egyezmények hatályossága, meghosszabbítása, új egyezmények megkötése a jövőben** | | | |
| **Műszaki tudományos együttműködés.** Magyarország Brazíliával 1986. június 20-án írt alá kétoldalú kormányközi „Műszaki Tudományos Együttműködési Megállapodást”, amely 1991. március 21-én lépett hatályba. A „Műszaki Tudományos Együttműködési Megállapodást Kiegészítő Egyezményt” 1987. november 17-én írták alá, és 1991. március 21-én lépett hatályba. Mindkét szerződés ötévente automatikusan meghosszabbodik, és jelenleg is hatályos.  **KFI megállapodás.** 2022-ben együttműködési megállapodást írt alá a Nemzeti Kutatási, Fejlesztési és Innovációs Hivatal (NKFIH) a Brazil Ipari Kutatási és Innovációs Szövetséggel (Embrapii). Az innováció, a kutatás és a fejlesztés területét célzó megállapodás értelmében a két szervezet három éven keresztül konzorciumi formában létrejövő magyar-brazil projektek megvalósítását támogatja. A brazil fél 2023-ban megerősítette, hogy szakmailag és a finanszírozás tekintetében is elkötelezett az együttműködés iránt, az NKFIH programstratégiája pedig 2024-től teszi lehetővé a pályázati felhívás meghirdetését. Cél, hogy a pályázat még idén elindulhasson.  **Űripari megállapodás**. Folyamatos erőfeszítéseket tett, hogy a 2019-ben aláírt békés célú űrtevékenységre vonatkozó megállapodás keretében konkrét projektek indulhassanak. Az Űrpolitikáért és Űrtevékenységért Felelős Főosztály támogatásával Dr. Bacsárdi László, a Budapesti Műszaki és Gazdaságtudományi Egyetem (BME) képviselője kormányzati, vállalati és akadémiai szereplőkkel folytatott brazíliai tárgyalásokat. Hazatérése után további online egyeztetéseket szerveztünk a Visiona Space Technologies, az Embraer budapesti képviseleti irodája, valamint a BHE Bonn elektronikai vállalat képviselőinek bevonásával. Emellett Latin-Amerika legnagyobb űr- és drónipari eseményén magyar standdal jelentünk meg.  **Technológiai megállapodás.** 2023. október 4-én a Főkonzulátus egyetértési megállapodást kötött Paraná Állam Kormányának, Paraná Állam Technológiai Intézetének (Tecpar) és Paraná Állam Tudományért, Technológiáért és Felsőoktatásért Felelős Államtitkárságának képviselőivel. A megállapodás célja a kormányzati és üzleti szereplők innovációs és technológiai együttműködésének elősegítése, ezáltal a helyi gazdaság támogatása és a versenyképesség növelése.  **További egyezmények.** Érvényes kétoldalú megállapodásokkal rendelkezünk az agrárkutatás (2019), a standardizálás (2019), a diplomáciai képzés (2021), valamint a vízgazdálkodás (2022) területén. | | | |
| 1. **Multilaterális együttműködés az adott relációban** | | | |
| **A diplomata tevékenysége.** A diplomata részt vesz az Európai Unió Brazíliába akkreditált képviseletének tudományos és technológiai területért felelős munkacsoportjában, valamint bekapcsolódik az európai kutatók mobilitását támogató [Euraxess](https://euraxess.ec.europa.eu/worldwide/lac) hálózat, illetve az európai és latin-amerikai innovációs szakemberek, start-upok, valamint kis- és középvállalkozások összekapcsolódását segítő [Enrich in Latin-America](https://lac.enrichcentres.eu/) programjaiba.  2023 novemberében az Euraxess latin-amerikai képviseletével egy az európai mobilitási és tudományos együttműködési lehetőségeket népszerűsítő előadássorozat társszervezője volt, melynek keretében Brazília három legkiemelkedőbb egyetemén a Campinas-i Állami Egyetemen (Unicamp), a São Pauló-i Egyetemen (USP) és a Paulista Állami Egyetemen (UNESP) hirdette a hazai kutatási és felsőoktatási lehetőségeket. Az eseményeken online és jelenléti formában összesen több, mint 800 oktató és hallgató vett részt, az előadásokról készült felvételek az intézmények YouTube csatornáin is visszanézhetőek.  A beszámolási időszakban európai uniós támogatással két üzleti delegáció tett innovációs tanulmányutat São Paulóban. 2023 szeptemberében négy startup az Enrich szervezésében, 2024. áprilisában az ArchEnerg Építőipari Klaszter és négy magyar vállalatának képviselője pedig az Enterprise Europe Network (EEN) közreműködésével érkezett Brazíliába. A diplomata a kiutazó hazai szakemberek felkészülését és helyi kapcsolatépítését is segítette.  **Brazília EU-s együttműködései.** A Horizon Europe program keretében Brazília azokban a felhívásokban vehet részt, és jogosult támogatásra, amelyekben célzottan említik ennek lehetőségét, illetve ahol az ország részvétele – földrajzi elhelyezkedése vagy speciális kutatási infrastruktúra rendelkezésre állása okán – egy adott projekt sikeréhez elengedhetetlen. A 2021. és 2027. közötti időszakra vonatkozóan az Európai Bizottság az Állami Kutatástámogatási Alapítványok Nemzeti Tanácsával ([CONFAP](https://confap.org.br/en)), a Nemzeti Tudományos és Technológiai Fejlesztési Tanáccsal ([CNPq](https://www.gov.br/cnpq/pt-br)), valamint a Tudományügyi Minisztérium Innovációs Ügynökségével ([Finep](http://www.finep.gov.br/on-international-cooperation)) kötött végrehajtási megállapodást. Az együttműködés értelmében és az ország keretprogramban történő részvételét elősegítendő, a kutatástámogatási intézmények társfinanszírozási mechanizmust (matching fund) hoztak létre. A megállapodáshoz a CONFAP 24 tagállami kutatástámogatási alapítványa (FAP) csatlakozott, így a pályázók az egyes szövetségi államokban a projekteknek megítélt támogatást ezeken a szervezeteken keresztül hívhatják le. Egyéni kutatók a [Marie Skłodowska-Curie Akciókban](https://marie-sklodowska-curie-actions.ec.europa.eu/), kutatócsoportok pedig felhasználóként vagy szolgáltatóként a „kutatási infrastruktúrák” alprogramban pályázhatnak. Az Európai Kutatási Tanács ([ERC](https://erc.europa.eu/homepage)) pályázataiban a brazil kutatók automatikusan jogosultak támogatásra.  2021-ben Brazília csatlakozott az Európai Nukleáris Kutatási Szervezethez ([CERN](https://www.home.cern/)). Az ország részt vesz az [EllaLink](https://ella.link/) tengeralatti száloptikai kábel létrehozásában, amely Brazília és Európa között biztosít nagysebességű internetkapcsolatot. Az űripari együttműködés tekintetében kiemelendő az Európai Bizottság és a Brazil Tudományügyi Minisztérium között létrejött [Copernicus-megállapodás](https://www.copernicus.eu/sites/default/files/EN%20-%20Call%20for%20media%20-%20European%20Commission.pdf), amely a két fél számára Föld-megfigyeléssel kapcsolatos műholdadatokhoz biztosít hozzáférést, de fontos a Brazíliában működő [Galileo Információs Központ](https://galileoic-brazil.com/) tevékenysége is, amely az európai műholdas navigációs rendszerek (EGNSS) technológiáját népszerűsíti. A Team Europe Initiative ([TEI](https://eudevdays.eu/community/sessions/5764/team-europe-and-team-europe-initiatives)) kezdeményezés részeként Brazíliában két program működik: a digitális átalakulás (digital transformation) és a zöld program (green deal).  **Brazília nemzetközi együttműködései.** 2021-ben Brazília csatlakozott az [Artemis](https://www.nasa.gov/artemisprogram/) űrprogramhoz, a Dél-Amerika, Óceánia és Ázsia közötti internetkapcsolat hatékonyság-növelését célzó Humboldt Projekthez, 2022-ben pedig a Szellemi Tulajdon Világszervezete ([WIPO](https://www.wipo.int/portal/en/index.html)) által kezelt nemzetközi védjegyrendszerhez. Az ország OECD csatlakozási folyamata 2022 januárjában indult el.  São Paulo Állam Kutatástámogatási Alapítványa ([FAPESP](https://fapesp.br/)), valamint 24 brazil állami fejlesztési ügynökség 2023-ban hirdette meg az [Amazon+10](https://www.amazoniamaisdez.org.br/chamadas) kezdeményezést, amely nemzeti és nemzetközi tudományos projektek megvalósítása révén az Amazonas régió fenntartható fejlődését célozza. A pályázati felhívás tudományos expedíciók szervezését, rövid- és hosszútávú mobilitási programokat, valamint infrastruktúra-fejlesztésre irányuló projekteket támogat. Külföldi intézmények társfinanszírozás révén vehetnek részt a projektekben.  São Paulo Állam Kutatástámogatási Alapítványa (FAPESP) egy évente meghirdetett [Sprint](https://fapesp.br/en/sprint) elnevezésű pályázat keretében támogatja az államhoz kapcsolódó kutatók nemzetközi mobilitását. A programban olyan külföldi kutatóintézetek és felsőoktatási intézmények is részt vehetnek, amelyek a kölcsönösség elvét figyelembe véve vállalják saját kutatóik utazáshoz kapcsolódó költségeinek finanszírozását. | | | |
| 1. **Felsőoktatás helyzete, magyar diákok, oktatók a fogadó országban, a fogadó ország diákjai, oktatói Magyarországon** | | | |
| Az országban 2.595 felsőoktatási intézmény működik, ezek kb. 88%-a magán, 5%-a szövetségi, 5%-a pedig tagállami vagy városi fenntartású. A QS 2024-es felsőoktatási ranglistáján legjobb helyezést elért brazil intézmények a São Pauló-i Egyetem (92.), a Campinasi Állami Egyetem (232.), valamint a Rio de Janeiró-i Szövetségi Egyetem (304.). A 9 millió brazil egyetemi hallgató közül 302 ezer tanul részképzésben külföldön, elsősorban Kanadában, az Egyesült Államokban vagy az Egyesült Királyságban.  Az Oktatási Hivatal adatai szerint a 2023/2024-es tanévben 348 brazil hallgató iratkozott be magyarországi felsőoktatási intézménybe, közülük 247-en a Stipendium Hungaricum ösztöndíjprogram, 28-an pedig a Diaszpóra Felsőoktatási Ösztöndíjprogram keretében. A Diaszpóra program 2024/2025-ös tanévére Brazíliából 18 pályázat érkezett. A Stipendium Hungaricum ösztöndíjprogramra vonatkozó együttműködési megállapodás hatályát vesztette, az új program egyeztetése folyamatban van. 2014 óta Magyarország ajánlja fel a brazil TV Cultura komolyzenei tehetségkutató versenyének (Prelúdio) fődíját, egy ösztöndíjat a Liszt Ferenc Zeneművészeti Egyetem egyéves képzésre. Hazánk három éve programország a brazil Külföldi Hallgatói Alapprogram ([PEC-G](https://www.gov.br/mre/pt-br/assuntos/cultura-e-educacao/temas-educacionais/programas-de-estudo-para-estrangeiros/pec-g)) elnevezésű, tandíjmentességet biztosító felsőfokú ösztöndíjprogramban, amelyre magyar jelentkező eddig még nem volt. | | | |
| 1. **TéT szakdiplomata által szervezett programok a beszámoltatási időszakban: a tudománydiplomáciai prioritások figyelembevétele, programok jellege, célközönség, utókövetés, feladatok** | | | |
| A beszámolási időszakban a TéT szakdiplomata négy stratégiai területre, a magyar felsőoktatási intézmények kapcsolatépítésére és a hallgatótoborzásra, az innovatív vállalatok kapcsolatépítésére, a kutatás-fejlesztési kapcsolatok bővítésére, valamint a magyar tudományosság népszerűsítésére fókuszált. Szervezésében közel hatvan program valósult meg, miközben tizenhat Brazíliába utazó delegáció szakmai tevékenységét támogatta São Paulo mellett Belo Horizonte, Brazíliaváros, Campinas, Curitiba, Rio de Janeiro és São José dos Campos városokban.  **A magyar felsőoktatási intézmények kapcsolatépítése, hallgatótoborzás**     1. Online egyeztetés szervezése a Miskolci Egyetem és a Paraná Állami Egyetem képviselői között föld- és környezettudományi területen. (2023. június 27.) 2. Előadás és kiállítás a São Pauló-i önkormányzat nemzetközi városdiplomáciai hete keretében. A Főkonzulátus az önkormányzat egyik oktatási központjában egyhetes „Magyar találmányok és tudomány Magyarországon” című plakátkiállítással, valamint előadással mutatta be hazánkat, a magyar találmányokat, tudományos eredményeinket, illetve a Stipendium Hungaricum ösztöndíjprogramot a résztvevő középiskolásoknak. (2023. augusztus 21-25.) 3. Előadás a São Pauló-i Egyetem Közgazdaságtudományi, Közigazgatási és Számviteli Karának (FEA-USP) hallgatótoborzó eseményén. Az eseményen az érdeklődők a Study in Hungary standnál, valamint a diplomata által tartott előadás keretében ismerkedtek a hazai oktatási lehetőségekkel és a Stipendium Hungaricum ösztöndíjprogrammal. A kétnapos rendezvényen a magyar egyetemek képzési kínálatáról összesen kb. 300 hallgató kapott tájékoztatást. (2023. szeptember 12-13.) 4. Előadás a Colégio Miguel de Cervantes (CMC) középiskola hallgatótoborzó vásárán. Az érdeklődők Magyarország standjánál, valamint a diplomata által tartott előadás keretében ismerkedtek a hazai oktatási lehetőségekkel és a Stipendium Hungaricum ösztöndíjprogrammal. (2023. október 21.) 5. Előadás-sorozat az Euraxess Latin-Amerika (Euraxess LAC) európai mobilitási és tudományos együttműködési lehetőségeket népszerűsítő eseményén Brazília három legkiemelkedőbb egyetemén, a Campinas-i Állami Egyetemen (Unicamp), a São Pauló-i Egyetemen (USP) és a Paulista Állami Egyetemen (UNESP). Az eseményeken online vagy jelenléti formában összesen több, mint 800 oktató és hallgató vett részt, az előadásokról készült felvételek az intézmények YouTube csatornáin is visszanézhetőek. (2023. november 6.) 6. Delegációs látogatás keretében a Képzésekért, Ösztöndíjprogramokért és Tudománydiplomáciáért Felelős Helyettes Államtitkárság, öt magyar egyetem – a Budapesti Műszaki és Gazdaságtudományi Egyetem, a Miskolci Egyetem, az Óbudai Egyetem, a Semmelweis Egyetem és a Szegedi Tudományegyetem –, valamint a Tempus Közalapítvány képviselői Rio de Janeiróban és São Paulóban valósítottak meg szakmai eseménysorozatot. A hazai szakemberek az ország három legjelentősebb egyetemének nemzetközi vezetőivel egyeztettek, közreműködtek a Főkonzulátus éves alumni találkozójának és az ahhoz kapcsolódó, magyar diaszpóra közösségre fókuszáló felsőoktatási fórum megvalósításában, valamint előadással, standdal és a Stipendium Hungaricum 10 kiállítással részt vettek a São Pauló-i Study in Europe konferencián és hallgatótoborzó vásáron. (2023. október 24-29.) 7. Delegációs látogatás keretében a Pécsi Tudományegyetem (PTE) és annak spin-off vállalata, a Neo-Antigen Biotechnológiai Kft. képviselői Belo Horizontéban és São Paulóban tartottak előadásokat, illetve tárgyaltak partnereikkel. A szakértők a Minas Gerais-i Szövetségi Egyetem (UFMG) Technológiatranszfer Irodája, a CT Vacinas Biotechnológiai Központ, valamint a Portal Telemedicina vállalat képviselőivel korábban már megkezdett együttműködéseket mélyítettek el, a Butantan Intézet, valamint a São Pauló-i Egyetem (USP) Orvostudományi Kara, Fizikai Intézete, Alkalmazott Tudományok Intézete és Androscience Központja képviselőivel pedig új projektlehetőségeket tártak fel. A látogatás fókuszában a vakcinafejlesztés, a férfitermékenység, a terahertz spektroszkópia, valamint a telemedicina állt. A szakmai út eredményeként egyik brazil partnerükkel titoktartási nyilatkozatot írtak alá, emellett egy közös vakcinafejlesztést célzó Hu-Rizont, illetve egy Novo Maversk pályázat beadásán dolgoznak, míg június végén a Brazil Nemzeti Energia- és Anyagkutatási Központ képviselői látogatnak a Virológiai Nemzeti Laboratórium BSL-4-es, pécsi egységébe. A kiutazásra a Kulturális és Tudománydiplomáciai Főosztály támogatásával került sor. (2023. december 4-8.) 8. Online egyeztetés a Budapesti Műszaki és Gazdaságtudományi Egyetem Út és Vasútépítési Tanszéke (BME UVT), valamint a São Pauló-i Technológiai Kutatóintézet Aszfaltburkolati Laboratóriumának (IPT) képviselői között a városi útburkolat-kutatást és -fejlesztést célzó együttműködésről. (2023. december 19.) 9. Online egyeztetés a Debreceni Egyetem és a Rio de Janeiró-i Fluminense Szövetségi Egyetem (UFF) Orvostudományi Karának képviselői között az orvostudomány és a nukleáris medicina területén. (2024. február 9.) 10. Találkozó szervezése a Brazíliai Magyar Professzorok Körének számára, amelynek keretében a Budapesti Műszaki és Gazdaságtudományi Egyetem (BME) képviselője az Európai Unió által támogatott „Európai Egyetemek kezdeményezésről” tartott előadást. (2024. május 13.) 11. Online egyeztetés a Liszt Ferenc Zeneművészeti Egyetem Zeneszerzés Tanszéke, valamint a Kodály Intézet vezetői és a Paulista Állami Egyetem (UNESP) vezetője között. (2024. február 27.) 12. Online egyeztetés a Debreceni Egyetem és a São Pauló-i Egyetem (USP) Növényszövet-tenyésztési Laboratóriumának képviselői között űrtáplálkozás és növényélettan (pl.: a fehérje-előállítás és a sejtbiológia) témákban. (2024. április 4.) 13. Magyarországi egyeztetés szervezése a Katonai Igazságügyi Magisztrátusok Képzéséért Felelős Brazil Iskola és a Nemzeti Közszolgálati Egyetem Hadtudományi és Honvédtisztképző Karának képviselői között. (2024. április 18.) 14. Online egyeztetés a Nemzeti Innovációs Ügynökség (NIÜ) és a Szellemi Tulajdon- és Technológiatranszfer Posztgraduális Program (PROFNIT) képviselőivel a NIÜ által tervezett technológiatranszfer képzés kialakításában történő együttműködésről. 15. Online egyeztetés a Brazil Űrügynökség és a Nemzeti Közszolgálati Egyetem Világűrjog és -Politika Kutatóintézetének képviselői között egy a világűrjog területét érintő oktatási együttműködésről. (2024. június 10.) 16. Online egyeztetés a Magyar Agrár- és Élettudományi Egyetem (MATE) és a São Pauló-i Egyetem Állattudományi és Élelmiszermérnöki Kara (FZEA), valamint a Luiz de Queiroz Mezőgazdasági Iskola (Esalq/USP) képviselői között. (2023. december)   **Vállalati együttműködések**   1. Online egyeztetés a São Paulo Állami Víz- és Csatornaművek (Sabesp) Kutatás-fejlesztési és Innovációs Főfelügyeletének vezetőjével. A beszélgetés eredményeként a KGA szervezésében nyolc magyar vízipari cég közel háromszáz brazil vízipari szakértőnek mutatkozott be online formában. (2023. augusztus 16.) 2. Delegációs látogatás keretében a Lupus Consulting Kft. képviselői Curitiba városban folytattak tárgyalásokat a cég helyi irodanyitásának előkészítése, valamint vállalati utánpótlást biztosító szakemberképzési együttműködés céljából. A tárgyalások eredményeként a Lupus brazíliai irodájának nyitására várhatóan 2024 őszén a Paraná Állami Pápai Katolikus Egyetemmel és a Hotmilk Innovációs Parkkal együttműködésben kerül sor. (2023. október 16-21.) 3. Delegációs látogatás keretében négy magyar startup – az Artemis (egészségipar), a Basilicon (tanácsadás), a Cytocast (egészségipar) és az LC Innoconsult (techtranszfer szolgáltatások) – támogatása az Európai Unió által finanszírozott Enrich in Latin America szervezésében megvalósuló innovációs tanulmányúton São Paulóban. A delegáció kutatóintézetekben, vállalatoknál, valamint a Nemzetközi Ipari Innovációs Kongresszus keretében tárgyalt potenciális partnereivel. (2023. szeptember 25-29.) 4. Delegációs látogatás keretében a Pannon Trade Kft., a vállalat helyi képviseletét ellátó FertilSul Ltda., valamint a magyar Gabonakutató Kft. képviselői Paraná államban egyeztettek a SteriClean növénykondicionáló termék importálásáról és gyártásáról, valamint potenciális KFI együttműködésekről. A látogatás keretében a Főkonzulátus egyetértési megállapodást írt alá Paraná Állam Kormányának, Paraná Állam Technológiai Intézetének (Tecpar) és Paraná Állam Tudományért, Technológiáért és Felsőoktatásért Felelős Államtitkárságának képviselőivel. A dokumentum a kormányzati és üzleti szereplők innovációs és technológiai együttműködését támogatja. A magyar delegáció brazil állami képviselőkkel, egy potenciális befektetővel, valamint az Agrária mezőgazdasági szövetkezet képviselőivel tárgyalt. (2023. október 4-7.) 5. Online egyeztetés keretében az MG Építész Kft. és a Santa Maria Szövetségi Egyetem képviselői jövőbeli kutatás-fejlesztési projekteket lehetővé tévő titoktartási nyilatkozatot írtak alá. A felek a fenntartható építőanyagok (földtégla, cementtermékek) kölcsönös vizsgálata, fejlesztése, a későbbiekben pedig ezek szociális projektekben történő alkalmazása és gyártása terén terveznek együttműködést. (2023. december 19.) 6. Webinarium szervezése a JFermi biotechnológiai vállalat asztali bioreaktorainak brazíliai megismertetésére. Az eseményen negyven, többségében oktató, kutató és doktori hallgató vett részt. (2024. március 20.) 7. Webinarium szervezése a Smart Hive Solutions méhészettechnológiai vállalat okoskaptárának brazíliai megismertetésére. (2024. április 10.) 8. Delegációs látogatás keretében az ArchEnerg Építőipari Klaszter, valamint négy magyar vállalatának – Ambisza Kft., MG Építész Kft., Pixel Dekor Kft., SR Concept Kft. – képviselői a FEICON építészeti és építőipari vásáron, valamint az Enterprise Europe Network (EEN) által szervezett Gooo Green EU-Brazil kapcsolatépítő eseményen vettek részt. A kiutazás során a hazai szakemberek potenciális vásárlókkal, gyártókkal, valamint a kutatás-fejlesztés terén is aktív cégekkel egyeztettek. (2024. április 2-4.) 9. Előadás a TéT diplomácia szerepéről az Enterprise Europe Network (EEN) által szervezett Gooo Green EU-Brazil kapcsolatépítő eseményen. (2024. április 4.) 10. Delegációs látogatás keretében Delta Bio 2000 Kft. képviselői előadást tartottak a Future of Digital Health nemzetközi kongresszuson, valamint vállalati és akadémiai szereplőkkel folytattak tárgyalásokat a Főkonzulátus szervezésében. (2024. május 20-25.) 11. Online egyeztetés-sorozat a Visiona Space Technologies, az Embraer budapesti képviseleti irodája, a BHE Bonn elektronikai vállalat, a Budapesti Műszaki és Gazdaságtudományi Egyetem (BME), valamint az Űrpolitikáért és Űrtevékenységért Felelős Főosztály képviselői között. A megbeszélés eredményeként a felek kölcsönös képzési programokat, valamint közös kutatás-fejlesztési projekteket támogató együttműködési megállapodás aláírása előtt állnak.   **Kutatás-fejlesztési kapcsolatok bővítése**   1. Online egyeztetés a Brazil Hidrogén Szövetség (ABH2), valamint a Magyar Hidrogéntechnológiai Szövetség (HH2) vezetői között hidrogéntechnológiai projektek kialakításáról. (2023 augusztus és szeptember) 2. Online egyeztetés az Audi Brasil, az Audi Hungaria Zrt. és a Széchenyi István Egyetem (SZE) vezetői között. A felek a logisztikai folyamatok fejlesztése, a gyártásoptimalizálás és a rövid távú szakmai mobilitási programok megvalósítása terén kezdtek tárgyalásokat. (2023. szeptember 18.) 3. Online egyeztetés szervezése a brazil Kasznár Leonardos Ügyvédi Iroda és a magyar Archenerg Klaszter képviselői között az európai uniós Innowwide pályázatot érintő együttműködés kapcsán. (2023. október 12.) 4. Delegációs látogatás keretében az ELI-ALPS képviselője a Sirius Szinkrotron Fénylaboratóriumban (CPNEM/LNLS), a Nukleáris Energiakutató Intézetben (IPEN), valamint a Mackenzie Egyetem Grafén- és Nanotechnológiai Kutatóintézetében (Mackgraphe) tartott előadásokat, és folytatott megbeszéléseket. A kiutazó szakértő kilenc intézmény közel száz kutatójával, oktatójával és hallgatójával, közöttük négy Magyarországhoz kötődő szakemberrel teremtett kapcsolatot. A kiutazásra a Kulturális és Tudománydiplomáciai Főosztály támogatásával került sor. (2023. október 30. és november 1.) 5. Delegációs látogatás keretében Dr. Bacsárdi László, az Európai Űrügynökség magyar delegációjának tagja, a Budapesti Műszaki és Gazdaságtudományi Egyetem (BME) képviselője Brazíliavárosban és São José dos Camposban folytatott tárgyalásokat kormányzati, vállalati és akadémiai szereplőkkel. A látogatás során a szakértő a Brazil Űrügynökség (AEB), a Brazil Űrkutatási Intézet (INPE), a Brazíliavárosi Egyetem (UnB), a Visiona Space Technologies vállalat, valamint az Idea Space startup vezetőivel egyeztetett. A kiutazás során a felek azonosították azokat a területeket, amelyeken a 2019-ben kötött, űrtevékenységre vonatkozó megállapodás, valamint további potenciális partnerségek keretében működhetünk együtt. A kiutazásra az Űrpolitikáért és Űrtevékenységért Felelős Főosztály támogatásával került sor. (2023. november 27 - december 1.) 6. Online egyeztetés a Konkoly Thege Miklós Csillagászati Intézet (CSFK) képviselői és a Földközeli Kisbolygók Kutatását Célzó Déli Obszervatórium (Sonear) igazgatója között a bolygóvédelem, valamint a földközeli objektumok (Near-Earth Objects) megfigyelése terén. Cél, hogy a brazil fél telephelyén egy a hazai kisbolygó-észlelés hatékonyságát növelő magyar távcsövet telepítsenek. (2024. január 22.) 7. Online egyeztetés a HUN-REN Energiatudományi Kutatóközpont (HUN-REN EK) és a Mackenzie Egyetem Grafén- és Nanotechnológiai Kutatóintézetének (Mackgraphe) képviselői között brazil szakértők részvételéről a Budapesten megrendezendő "14th International Conference on Ceramic Materials and Components for Energy and Environmental Systems" nemzetközi konferencián. (2024. február 23.) 8. Online egyeztetés a Virológiai Nemzeti Laboratórium és a Nemzeti Energia- és Anyagkutatási Központ (CNPEM) képviselői között. A Tudományügyi Minisztérium felügyelete alatt álló CNPEM felelős Latin-Amerika első 4-es biobiztonsági besorolású laboratóriumának kialakításáért. Az online találkozó során a felek megvizsgálták, hogy a hazai BSL-4-es laboratórium létrehozása és működtetése során szerzett tapasztalatok miként alkalmazhatók a helyi infrastruktúra kivitelezésében. A beszélgetés eredményeként a brazil szakemberek 2024. júniusában Magyarországra látogatnak, hogy megismerjék a pécsi laboratóriumot és személyesen egyeztessenek a hazai jógyakorlatokról. (2024. február 15.) 9. Online egyeztetés a HUN-REN, valamint São Paulo Állam Kutatástámogatási Alapítványának (Fapesp) képviselői között egy MoU aláírásáról. (2024. április 11.) 10. Webinarium a Pécsi Tudományegyetem Humán Reprodukciós Laboratóriumának (HRNL) harminc kutatója számára. Dr. Jorge Hallak hazai szakértők számára férfitermékenység témában tartott előadást. (2024. április 12.) 11. Egyeztetés Latin-Amerika legnagyobb egészségügyi kutató- és szolgáltatóintézetével, az Oswaldo Cruz Alapítvány (Fiocruz) képviselőivel a JFermi biotechnológiai vállalat asztali bioreaktorainak használatáról, a Nemzeti Laboratóium Hálózatot bemutató workshop-sorozat szervezéséről, valamint Karikó Katalin életét és munkásságát megjelenítő kiállításról. (2024. április 15.) 12. Magyar stand Latin-Amerika legnagyobb űr- és drónipari eseményén. A rendezvény három napján a magyar standnál megközelítőleg 150 látogatóval, köztük szakmai szervezetek vezetőivel, gyártó, forgalmazó és importőr vállalatok képviselőivel, valamint kutatókkal és hallgatókkal a hazai együttműködési, kutatás-fejlesztési és akadémiai lehetőségekről beszélgettünk. A rendezvényen a Technológiai Transzfer Intézet (Techtra) két képviselője is részt vett. A megjelenést a C3S CubeSat-építő vállalat és a Konkoly Thege Miklós Csillagászati Intézet (CSFK) tájékoztató anyagok kiküldésével támogatta. (2024. május 21-23.)   **A magyar tudományosság népszerűsítése, a diaszpóra kapcsolatok ápolása**   1. Alumni találkozó és a magyar diaszpóra közösségre fókuszáló felsőoktatási fórum szervezése a São Pauló-i Magyar Házban. (2023. október.) 2. Delegációs látogatás keretében a Kodolányi János Egyetem Társadalomtudományok és Nemzetközi Tanulmányok Intézetének, valamint a Pécsi Tudományegyetem (PTE) Földrajzi Intézetének professzorai a São Pauló-i Magyar Házban a diaszpóra közösség számára tartottak magyar nyelvű előadásokat. (2023. november 24.) 3. Kiállítás szervezése az évente 700 ezer látogatót fogadó Catavento Tudományos Múzeumban. A diplomata által készített kiállítás panelei időrendben adnak áttekintést a legismertebb magyar tudományos felfedezésekről, hat Nobel-díjas tudós munkásságát is bemutatva. A hat hétig látatható kiállítás megnyitójára az Európa Hét programsorozat részeként került sor. (2024. május 13.) 4. Online egyeztetés sorozat a budapesti Brazil Nagykövetség, a HUN-REN és São Pauló Állam Kutatástámogatási Alapítványának képviselőivel egy tudományos fotópályázat indításáról. A koncepció értelmében a pályázaton a tudományos tematikájú fényképet benyújtó brazil, illetve HUN-REN-hez kapcsolódó kutatók vehetnek részt. A szervező intézményeknek a fotópályázat népszerűsítésében, illetve a beérkezett pályaművek értékelésében lesz szerepe. A tervek szerint mind a magyar, mind a brazil nyertesek számára egy-egy rövidtávú mobilitás finanszírozását ajánlják fel. 5. A Brazíliai Magyar Professzorok Köréből érkező igényre reagálva portugál nyelvű tájékoztatót készítettünk a Magyar Tudományos Akadémia külső köztestületi tagságának lehetőségéről, valamint az akadémikusválasztás menetéről, amelynek eredményeként egy magyar származású professzor az Akadémia külső köztestületi tagja lett. | | | |
| 1. **Legfontosabb bilaterális TéT, KFI események, eredmények a beszámolási időszakban** | | | |
| **Felsőoktatás.** Szeptemberben a São Pauló-i Egyetem Közgazdaságtudományi, Közigazgatási és Számviteli Karának (FEA-USP) hallgatótoborzó vásárán, októberben a Colégio Miguel de Cervantes (CMC) középiskola külföldi továbbtanulást népszerűsítő eseményén, novemberben pedig egy, az európai mobilitási lehetőségeket promotáló előadássorozat keretében a Campinas-i Állami Egyetemen (Unicamp), a São Pauló Állami Egyetemen (USP) és a Paulista Állami Egyetemen (UNESP) népszerűsítettük a hazai kutatási és felsőoktatási lehetőségeket.  **Kiemelt tudománydiplomáciai programok.** A Kulturális és Tudománydiplomáciai Főosztály támogatásával októberben az ELI-ALPS, decemberben pedig a Pécsi Tudományegyetem képviselői tartottak brazíliai előadásokat, illetve folytattak egyeztetéseket. Az ELI szakértője kilenc intézmény közel száz kutatójával, oktatójával és hallgatójával, közöttük négy Magyarországhoz kötődő szakemberrel teremtett kapcsolatot, többek között a Sirius Szinkrotron Fénylaboratóriumban (CPNEM/LNLS), a Nukleáris Energiakutató Intézetben (IPEN), valamint a Mackenzie Egyetem Grafén- és Nanotechnológiai Kutatóintézetében (Mackgraphe).  A PTE és annak spin-off vállalata, a Neo-Antigen Biotechnológiai Kft. képviselői a vakcinafejlesztés, a férfitermékenység, valamint a telemedicina területén tártak fel új projektlehetőségeket. A szakmai út eredményeként egyik brazil partnerükkel titoktartási nyilatkozatot írtak alá, emellett egy közös vakcinafejlesztést célzó Hu-Rizont, illetve egy Novo Maversk pályázat beadásán dolgoznak, míg június végén a Brazil Nemzeti Energia- és Anyagkutatási Központ képviselői látogatnak a Virológiai Nemzeti Laboratórium BSL-4-es, pécsi egységébe.  **Űripar.** Folyamatos erőfeszítéseket tettünk a 2019-ben kötött űrkutatási megállapodás tartalommal való megtöltésére, melynek érdekében az Űrpolitikáért és Űrtevékenységért Felelős Főosztály támogatásával egy hazai űripari szakértő Brazíliavárosban és São José dos Camposban folytatott tárgyalásokat kormányzati, vállalati és akadémiai szereplőkkel. A diplomata által kezdeményezett, további online egyeztetések eredményeként a brazil vállalati szereplők 2024 őszétől a hazai Unispace oktatási programba is bekapcsolódhatnak.  2024 májusában magyar standdal jelentünk meg Latin-Amerika legnagyobb űr- és drónipari eseményén, a SpaceBR Show-n, ahol megközelítőleg 150 látogatóval, köztük szakmai szervezetek vezetőivel, gyártó, forgalmazó és importőr vállalatok képviselőivel, valamint kutatókkal és hallgatókkal a hazai együttműködési, kutatás-fejlesztési és akadémiai lehetőségekről beszélgettünk.  **Tudománynépszerűsítés.** Májusban kiállítást szerveztünk az évente 700 ezer látogatót fogadó São Pauló-i Catavento Tudományos Múzeumban. A diplomata által készített kiállítás panelei a legismertebb magyar tudományos felfedezésekről, valamint Nobel-díjas tudósaink munkásságáról adnak áttekintést. A hat hétig látható tárlat megnyitójára az Európa Hét programsorozat részeként került sor, zárónapján az idén 50 éves Rubik-kocka és feltalálója, Rubik Ernő tiszteletére bűvös kocka kirakó versenyt rendezünk.  A helyi tudományos diaszpóra építését alumni eseménnyel és a Brazíliai Magyar Professzorok Körének találkozójával segítettük. A két közösség, valamint a São Pauló-i Magyar Ház és a Murányi Péter Alapítvány vezetői a magyar vállalati és akadémiai szereplők helyi kapcsolatépítését értékes kapcsolatrendszerrel segítik. | | | |
| 1. **Korábbi tudománydiplomáciai projektek utókövetése** | | | |
| **TéT pályázatok.** A Nemzeti Kutatási, Fejlesztési és Innovációs Alapból finanszírozott, 2021-ben meghirdetett kétoldalú tudományos és technológiai együttműködéseket támogató pályázat keretében hat magyar-brazil projekt részesült egyenként ötmillió forint értékű támogatásban. 2024 első feléig valamennyi projekt – rákkutatás, erdőgazdaság, építőipar/anyagtudomány, fertőtlenítő módszerek, gombakártevők, biofinomítás – lezárult. A kutatókkal folyamatosan tartjuk a kapcsolatot, a pályázati lehetőség promotálására pedig részvételükkel rövid interjúkat tervezünk. | | | |
| 1. **Éves munka számokban** | | | |
| * **Jelentések:** kb. 70 db * **Delegációk:** 16 Brazíliába és 2 Magyarországra utazó delegáció * **Saját szervezésű programok:** kb. 60 db * **Hány magyar céget, KFI szereplőt sikerült partnerhez juttatni:** kb. 20 db * **Együttműködési megállapodás / titoktartási nyilatkozat:** 4 db * **Hírlevél:** 2 db | | | |
| 1. **Felvetések, tapasztalatok, javaslatok** | | | |
| Kiemelt cél, hogy a 2022-ben aláírt közös KFI pályázat 2024-ben elinduljon, ehhez brazil oldalról mind a szakmai, mind a pénzügyi elköteleződés adott. A megvalósítandó projektek hazánknak egyrészt kiemelt láthatóságot biztosítanának, másrészt további kapcsolatokat és projekteket generálnának helyi innovációs szereplőkkel. Értesüléseink szerint a kutatói és vállalati szférában már formálódnak azok a brazil-magyar együttműködések, amelyek később potenciális konzorciumokká válhatnak. | | | |
| 1. **Tervek a következő beszámoltatási időszakra** | | | |
| * A Nemzeti Energia- és Anyagkutatási Központ (CNPEM) képviselőinek látogatása a Virológiai Nemzeti Laboratóriumban (2024 június); * Az Euraxess szervezésében hazai egészségügyhöz kapcsolódó innovációk bemutatása a Fiocruz Intézet képviselői számára – több európai külképviselet diplomatájának részvételével (2024. június); * Rubik-kocka bajnokság a Catavento Tudományos Múzeumban (2024. június); * Előadás és magyar stand a Colégio Miguel de Cervantes (CMC) középiskola hallgatótoborzó vásárán (2024. augusztus); * Tudományos kiállítás a São Pauló-i Egyetem „Nyelvek hete” programja keretében (2024. szeptember); * Akadémiai és kutatói mobilitási lehetőségek népszerűsítése az Efígie Hallgatótoborzó Ügynökség négynapos oktatási rendezvényén (2024. október); * Az egészség területén működő Nemzeti Laboratóriumok bemutatkozása és kapcsolatépítése a Fiocruz Intézettel (2024 szeptember); * Az EU soros elnökség részeként innovációs konferencia szervezése a Magyar Tudomány Ünnepéhez kapcsolódóan (2024. november); * ZalaZone bemutatkozó látogatás (2024. ősz); * Science & Art tudományos tematikájú fotópályázat és kiállítás (2024. ősz); * Alumni esemény-sorozat (2024. ősz); * A Nemzeti Innovációs Ügynökség (NIÜ), valamint a Szellemi Tulajdon- és Technológiatranszfer Posztgraduális Program (PROFNIT) tananyagfejlesztési együttműködése a NIÜ technológiatranszfer képzésének kialakításában (2024. ősz); * Kiállítás Karikó Katalin életéről és munkásságáról a Fiocruz Intézetben (2024. ősz); * Tudományos kiállítás a São Pauló-i önkormányzat épületében (2024. ősz); * Asztrofotó kiállítás a Magyar Asztrofotósok Egyesülete közreműködésével. | | | |